# 1. Trolas e actualidade

## Glosario

## Trola

Definición:

  Afirmación que se presenta como verdadeira sabendo que é falsa.

Exemplo:

  Na actualidade o terraplanismo considérase unha trola ou loiada.

## Terraplanismo

Definición:

  Movemento que afirma que a terra é plana.

Exemplo:

  O terraplanismo é unha loiada moi difundida na actualidade.

## Humanismo

Definición:

  Movemento cultural que ten como centro do seu interese o ser humano.

Exemplo:

  O humanismo apareceu en Europa a partir do século XV.

## Renacemento

Definición:

  Movemento artístico baseado na Antigüidade clásica e xurdido na península Itálica no século XV.

Exemplo:

  O Renacemento relaciónase co movemento cultural do Humanismo.

## Barroco

Definición:

  Movemento artístico que se iniciou en Europa a partir do século XVII.

Exemplo:

  A fachada principal da catedral de Santiago é Barroca.

# Estamos a retroceder?

Nun grupo de adolescentes compartíronse varios vídeos sobre teorías terraplanistas. Isto deu lugar a un intenso debate entre quen apoiaba esa teoría e quen defendía os coñecementos científicos mundialmente comprobados e aceptados. Ao día seguinte, na clase de historia, preguntaron á profe, que lles explicou que esa crenza era falsa e que ese debate, en concreto, ten a súa orixe na época do Humanismo, onde comezaron a poñerse en dúbida os saberes medievais, que explicaban todo a través da relixión, e empezaron a defender a importancia do ser humano e da ciencia para comprender o mundo. O Humanismo supuxo un cambio na concepción do mundo, que desembocou en conflitos relixiosos e políticos, e que deron lugar a outras concepcións artísticas, como o Renacemento e o Barroco, moi relacionadas coas crenzas e a política da época.

A profe propuxo un reto á clase: un grupo de terraplanistas viaxaron ao pasado e destruíron todos os coñecementos relacionados co Humanismo e cos cambios culturais, relixiosos, artísticos e políticos que se produciron naquela época. Como resultado, na actualidade trunfan as teorías terraplanistas e outras crenzas contrarias á ciencia. Pero, unha persoa desa época conseguiu conservar esa parte da Historia en pequenas pezas e deixalas gardadas para que no futuro, a clase poida organizalas e transmitir os coñecementos que gardan. Serás quen de facelo?

A análise do Humanismo axudarache a entender como se foi construíndo o coñecemento científico e como cambiou a sociedade en Europa e no resto do mundo, ademais de contribuír a conseguir determinadas metas dos ODS (Obxectivos do Desenvolvemento Sostible): -saúde e benestar (obxectivo 3)-, -educación de calidade (obxectivo 4)-, -igualdade de xénero (obxectivo 5), -industria, innovación e infraestruturas (obxectivo 9) redución das desigualdades (obxectivo 10)-, -paz, xustiza e institucións sólidas (obxectivo 16).

Como reto final terás que elaborar unha serie de materiais, usando diferentes ferramentas e formatos creativos, que che axuden a analizar, comprender e presentar ao resto da clase os coñecementos do Humanismo e o seu contexto histórico. Moitas destas ideas, hoxe en día, son obxecto de mentiras ou desinformación, e ti serás quen de desmontalas.

## Lectura facilitada

- Un grupo de adolescentes viron vídeos sobre teorías terraplanistas.
- Houbo un debate a favor e en contra.
- A profesora de historia explicou:
  - Que esa información era unha trola ou loiada.
  - Que a orixe desa teoría estaba na época do Humanismo.
  - Que durante o Humanismo cuestionáronse determinados saberes establecidos na Idade Media.
  - Que o Humanismo defendía a importancia do ser humano e da ciencia para entender o mundo.
  - Que o Humanismo supuxo un cambio na concepción do mundo.
  - Que do Humanismo derivaron:
    - Conflitos relixiosos e políticos.
    - As concepcións artísticas do Renacemento e do Barroco.
- A profe propuxo un reto a clase:
  - Un grupo de terraplanistas viaxaron ao pasado e destruíron os coñecementos nacidos do Humanismo.
  - As teorías terraplanistas e outras contrarias á ciencia triunfaron.
  - Unha persoa da época do humanismo conservou o coñecemento do humanismo en pequenas pezas.
  - As pezas gardounas para que as recuperes, as organices e transmitas o seu coñecemento.
  - Serás capaz de facelo?
- A análise do Humanismo e dos acontecementos derivados del:
  - Axuda a entender como cambiou a sociedade en Europa e no resto do mundo..
  - Contribúe a conseguir determinadas metas dos ODS (Obxectivos do Desenvolvemento Sostible):
    - Saúde e benestar.
    - Educación de calidade.
    - Igualdade de xénero.
    - Industria, innovación e infraestruturas.
    - Redución das desigualdades.
    - Paz, xustiza e institucións sólidas.
- Como reto final tes que elaborar materiais que che axuden a analizar, entender e presentar ao resto da clase esa época.
- O reto final consiste en elaborar materiais para analizar, entender e presentar os coñecementos do Humanismo.
- Na actualidade, moitos deses coñecementos son obxecto de loiadas.

## Audio

audio/mpeg

# Que aprenderás a facer neste recurso?

Neste recurso aprenderás a:

1. Coñecer a riqueza cultural derivada do movemento cultural do Humanismo.
2. Diferenciar os principais trazos da Reforma e da Contrarreforma.
3. Entender o paso das monarquías autoritarias ás absolutas.
4. Identificar as principais características da arte do Renacemento e do Barroco.
5. Descubrir a evolución da Monarquía Hispánica durante os séculos XVII e XVIII.
6. Analizar o papel da muller durante os séculos XVII e XVIII.

## Lectura facilitada

Nesta unidade aprenderás a:

- Coñecer a riqueza cultural derivada do movemento cultural do Humanismo.
- Diferenciar os principais trazos da Reforma e da Contrarreforma.
- Entender o paso das monarquías autoritarias ás absolutas.
- Identificar as principais características da arte do Renacemento e do Barroco.
- Descubrir a evolución da monarquía hispánica durante os séculos XVII e XVIII.
- Analizar o papel da muller durante os séculos XVII e XVIII.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)